Komisijos sprendimas
1994 m. gegužės 25 d.
iš dalies keičiantis Tarybos direktyvos 92/46/EEB 5 straipsnio 9 dalį dėl užšaldymo taško
(94/330/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 16 d. Tarybos direktyvą 92/46/EEB, nustatančią sveikatos taisykles žalio pieno, termiškai apdoroto pieno ir pieno pagrindo produktų gamybai ir tiekimui į rinką [1], ypač į jos 5 straipsnio 9 dalį,
kadangi pagal Direktyvos 92/46/EEB 5 straipsnio 9 dalies antrą pastraipą valstybės narės prašymu 5 straipsnio 9 dalies pirmoje pastraipoje nustatyti reikalavimai turi būti išnagrinėti iš naujo, ypač dėl termiškai apdoroto geriamojo pieno užšaldymo taško;
kadangi pagal turimus statistinius tyrimus karvės pieno užšaldymo taško vertė iš karto po melžimo valstybėse narėse gali būti skirtinga priklausomai nuo: metų laiko, melžiamos karvės pašaro arba veislės, reprodukcijos arba laktacijos laikotarpio, geografinių arba klimato veiksnių;
kadangi reikėtų numatyti nuostatas, leidžiančias pateikti į rinką termiškai apdorotą karvės pieną, kurio užšaldymo taškas tam tikromis aplinkybėmis yra didesnis už Direktyvos 92/46/EEB 5 straipsnio 9 dalies pirmoje pastraipoje nustatytą vertę; kadangi siekiant suteikti visas būtinas garantijas, ši galimybė turėtų būti taikoma tik tada, jei C priedo 1 skyriaus A skirsnio 3 dalies b punkte nurodyto tyrimo rezultatai parodo, jog nėra pašalinio vandens;
kadangi Direktyvos 92/46/EEB 5 straipsnio 9 dalies pirmos pastraipos reikalavimams dar turi būti taikomi moksliniai ir statistiniai tyrimai;
kadangi šiame sprendime nustatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 92/46/EEB 5 straipsnio 9 dalies pirma pastraipa papildoma tokiu sakiniu:
"Tačiau yra priimtinas didesnis kaip - 0,52 °C užšaldymo taškas, jei C priedo 1 skyriaus A skirsnio 3 dalies b punkte nurodyti patikrinimai rodo, jog nėra pašalinio vandens."
2 straipsnis
Šis sprendimas skirtas valstybėms narėms.
Priimta Briuselyje, 1994 m. gegužės 25 d.